《留别直院莫子斋少卿》
宋代·喻良能

郁郁千丈松，植根在崇冈。
清阴亘十亩，直干凌穹苍。
好风一披亘，声韵谐宫商。
古来成大厦，此物宜栋梁。
不待岁月久，共看柱明堂。
微木有石楠，枯崖饱风霜。
三百甲子馀，围才拱把强。
大楹分难充，一桷庶可当。
傥容附松末，虽晚庸何伤。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。